text: Kvinde død efter sammenstød med brandbil 
  27 januar 2014 kl. 16.53
  En ulykke, hvor en brandbil rammer en personbil i et kryds ved Fredericia, har kostet en 68-årig kvinde livet.
  En 68-årig kvinde er død af de kvæstelser, hun pådrog sig, da en bil, som hun sad i, blev ramt af en brandbil under udrykning i et vejkryds i Fredericia.
  - Brandbilen kører under udrykning ind i et lyskryds, og her rammer den en personbil i siden, oplyser vagtchef Hans Hoffensetz, Sydøstjyllands Politi.
  Ulykken skete mandag formiddag ii krydset Snoghøj Landevej og Erritsø Bygade.
  Kvinden var passager i personbilen, der blev ført af hendes jævnaldrende mand.
  Hun blev hårdt kvæstet ved ulykken og døde senere mandag af sine kvæstelser. Også manden blev hårdt kvæstet ved ulykken. Han er imidlertid uden for livsfare.
  Ved sammenstødet blev parrets bil slynget ind i en anden personbil, der blev ført af en 48-årig kvinde. Hun slap fra ulykken med mindre skader.
  Føreren af brandbilen kom ikke noget til.
  Politiet undersøger nu de nærmere omstændigheder ved ulykken, oplyser vagtchefen.
  